Virallinen lehti nro C 398 , 21/12/1998 s. 0047



B4-1063, 1064, 1065, 1066, 1067, 1068 ja 1069/98 Päätöslauselma ihmisoikeus- ja kansanvaltaistamisohjelmien hallinnosta ja rahoituksesta Euroopan parlamentti, joka A. ottaa huomioon perustamissopimuksen määräykset, joiden mukaan ihmisoikeuksien edistäminen on yksi unionin perustavoitteista, B. ottaa huomioon, että vuonna 1993 luotiin erillinen talousarvion luku ihmisoikeusmenoja varten («kansanvaltaa ja ihmisoikeuksien suojelua koskeva eurooppalainen aloite»), C. ottaa huomioon 19. joulukuuta 1997 antamansa päätöslauselman komission kertomuksesta ihmisoikeuksien ja kansanvaltaistamisen edistämiseksi toteutetuista toimista (vuonna 1995) (KOM(96)0672 - C4-0095/97) ((EYVL C 14, 19.1.1998, s. 399.)), D. ottaa huomioon, että komissio ei vuonna 1998 ilmoittanut parlamentille ajoissa, että se ei pystynyt jatkamaan sopimuksen mukaista tätä alaa koskevaa asianmukaisen teknisen avun antamista, josta on tähän mennessä huolehtinut Euroopan ihmisoikeussäätiö, joka myös voitti teknistä apua koskevan tarjouspyyntökilpailun toukokuun 1998 lopulla, E. ottaa huomioon jatkuvat ilmoitukset, joiden mukaan hankkeiden valintaan käytetyt komission menettelyt ovat avoimuudeltaan puutteellisia ja hitaita ja johtavat merkittäviin maksuviivästyksiin, F. ottaa huomioon Phare- ja Tacis-demokratiaohjelmia koskevan arviointikertomuksen (1997), jossa korostettiin pienten ja keskisuurten hankkeiden tärkeyttä ja tehokkuutta, sekä oman sitoumuksensa «alhaalta ylös» tapahtuvaan toimintaan ruohonjuuritason järjestöjen kautta, G. ottaa huomioon 17. heinäkuuta 1998 tehdyn toimielinten välisen sopimuksen, jonka tarkoituksena oli ratkaista lyhyen aikavälin vaikeudet, jotka aiheutuivat tuomioistuimen asiassa C-106/94 antamasta tuomiosta; Euroopan parlamentti, joka 1. Katsoo, että ihmisoikeus- ja kansanvaltaistamishankkeiden keskeytyminen, mikä osaksi aiheutuu oikeudellisista ja teknisistä syistä, on vakava takaisku EU:n pyrkimyksille kohti ihmisoikeuksien ja kansanvallan kansainvälistä edistämistä sille perustamissopimuksessa asetettujen velvoitteiden mukaisesti; 2. Pahoittelee sitä, että keskeytyminen on tapahtunut vuonna 1998, joka on kansainvälinen ihmisoikeuksien vuosi ja ihmisoikeuksien yleismaailmallisen julistuksen 50-vuotisjuhlavuosi; 3. Katsoo, että tämä on ilmeinen todiste puutteellisesta hallinnosta ja organisaatiosta «siirtymäkaudella», jonka aikana toteutettiin uusia hallintojärjestelyjä, mukaan luettuna yleiset ulkoiset palvelut (SCR); korostaa lisäksi, että luvun B7-70 hallinnosta vastaavan komission henkilöstön määrää on merkittävästi vähennetty yleisten ulkoisten palvelujen yksikön perustamisen kautta; 4. Kehottaa komissiota ilmoittamaan selvästi, mitä organisaatioratkaisuja on suunnitteilla tämän siirtymäkauden jälkeen ja mitä määräaikaa niiden täytäntöönpanolle ehdotetaan; 5. Ehdottaa, että vuoden 1998 talousarviomenettelyn yhteydessä perustettu toimielinten välinen työryhmä tarkastelisi politiikan laajoja suuntaviivoja; 6. Toistaa kehotuksensa, jonka mukaan ihmisoikeuksien edistämiseen tarkoitettujen hankkeiden valinnan, toteutuksen ja valvonnan avoimuutta, vaikuttavuutta ja tehokkuutta on lisättävä, ja suosittelee komission käytössä tällä alalla olevien henkilöstöresurssien tarkistamista; 7. Kehottaa budjettivallan käyttäjää ja komissiota pyrkimään meneillään olevan talousarviomenettelyn yhteydessä jatkuvuuden varmistavaan sopimukseen tarkistamalla asianomaisen talousarvion luvun selvitysosaa siten, että se mahdollistaa tarvittavat hallintomenot, ja sitoutuu työskentelemään komission kanssa tämän henkilökuntavajauksesta johtuvan ongelman ratkaisemiseksi; 8. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.